**Branislav Jobus** (\* 2. apríl 1969, Piešťany), viac známy ako **Braňo Jobus**, či pod mediálne známou zdrobneninou **Branuško**, je slovenský spevák, hudobník, spisovateľ a zakladateľ hudobného festivalu Vrbovské vetry.

Do povedomia sa dostal ako líder hudobných skupín Karpatské chrbáty, Vrbovskí víťazi či prostredníctvom hudobného projektu Abusus. Pre Jobusove vystupovanie je typická silná dávka vtipu, recesie a lokálpatriotizmu, na základe čoho sa stal vyhľadávanou osobnosťou slovenskej alternatívnej scény. Ako moderátor tiež pravidelne hosťuje na najväčšom slovenskom hudobnom festivale, Bažant Pohoda.

Hudobná kariéra
---------------

Braňo Jobus začínal v roku 1982 v hudobnej skupine Harmasan, s bratom Andrejom Jobusom (bicie nástroje), Romanom Klčom (basgitara) a Mirom Kusým (gitara). Krátko na to zmenilo zoskupenie názov na Veget, ktoré bolo na žiadosť vtedajšieho režimu a Mestského kultúrneho strediska opätovne zmenené na Karpatské chrbáty. Skupina pod týmto názvom funguje dodnes. 

V r. 2000 založili bratia Jobusovci vlastnú, humorne ladenú, skupinu Vrbovskí víťazi. Skupina využívajúca neštandardné, podomácky vyrábané, hudobné nástroje, tak vytvorila nový termín, priemyselný folklór. V r. 2005 doplnil Jobus zoznam kapiel o elektronický hudobný projekt, Abusus, v ktorom účinkuje sám.
Autorsky sa podieľal na hudbe ku krátkemu filmu režiséra Richarda Pechu, či poľského divadla v Tczewe.

Stojí tiež za myšlienkou hudobného festivalu Vrbovské vetry, ktorý spoluorganizuje s hudobníkmi Whiskym (Slobodná Európa) a Martinom Višňovským (Chiki liki tu-a). Dôvodom pre vytvorenie festivalu bola zmena vedenia festivalu Hodokvas a jeho smerovanie, kvôli ktorému sa Jobusovým skupinám nedostalo pozvania: *„My sme mali chuť hrať tak som si povedal: Urobíme si vlastný festival kde si zahráme kedy my chceme, skupín máme svojich dosť a nebudeme čakať či sa rozhodnú iní nás pozvať."* Prvý ročník festivalu sa konal v roku 2007.

Literárna kariéra
-----------------

Jobus debutoval v roku 2006 rozprávkovou knihou Láskavé rozprávky. Druhé vydanie knihy vyšlo pre veľký úspech v r. 2007 v nakladateľstve Edition Ryba. Ďalším literárnym počinom bola kniha Zázračné rozprávky z r. 2009. O rok neskôr vyšla Jobusovi kniha Muflón Ancijáš a jeho spanilá jazda (2010, Slovart), rozprávkové leporelo Na výlete do vesmíru (Agentúra Pohoda), ale aj audiokniha Láskavé rozprávky.
V roku 2011 vyšlo pokračovanie knihy o Muflónovi Ancijášovi s názvom *Ako Muflón Ancijáš cestoval na západ*, tak isto vo vydavateľstve Slovart. Nasledoval tretí diel trilógie Ako Muflón Ancijáš sľub dodržal. V roku 2014 čitateľov oboznámil s červotočom Chrumom v knihe *Ja nič, ja muzikant*. Zatiaľ najnovším titulom je *Plajko'v vyšiel v r. 2015.* V roku 2021 nadviazal spoluprácu so startupom Readmio a napísal pre ne sériu rozprávok o Chromtulienke.

Diskografia
-----------

* S Karpatskými Chrbátmi:
	+ 1992: Karpatské chrbáty 1
	+ 1996: Karpatské chrbáty 2
	+ 1999: Karpatské chrbáty 3
	+ 2003: Karpatské chrbáty 4
	+ 2007: Karpatské chrbáty 5
	+ 2008: Morbus/mors carphaticum – 2CD výber
	+ 2009: Canis Carpathicum
	+ 2012: Veget
	+ 2015: Dekel
* S Vrbovskými víťazmi:
	+ 2005: Vrbovskí Víťazi
	+ 2010: Výrobná porada
* Projekt Abusus:
	+ 2006: Abusus
	+ 2009: Abusus 2
	+ 2009: Abusus 3
	+ 2012: Abusus 4
* Sólová:
	+ 2010: Franforce
	+ 2016: Jobus Pubertus (Piesne o knihách Jobusových)

Filmografia
-----------

* Vrbovskí víťazi, Vrbovské vetry
* 2022 – súčasnosť: Oteckovia (manažér kapely, Ringo Veselí)

Bibliografia
------------

* Láskavé rozprávky (2006; 2007, Edition Ryba; 2012, Slovart)
* Až na vrchol (2008, Edition Ryba)
* Zázračné rozprávky (2009, Edition Ryba)
* Na výlete do vesmíru (2010, Agentúra Pohoda)
* Muflón Ancijáš a jeho spanilá jazda (2010, Slovart)
* Ako Muflón Ancijáš cestoval na západ (2011, Slovart)
* Komisár Mrodge (2012, Slovart)
* Ako muflón Ancijáš sľub dodržal (2013, Slovart)
* Ja nič, ja muzikant (2014, Slovart)
* Plajko (2015, Slovart)
* Zvon (2016, Slovart)
* Tajná správa (2016, Slovenská pošta)
* Žubrienky inštalatérky (2017, Slovart)
* Muflón Ancijáš a mimozemšťan (2018, Slovart)
* Zberný dvor (2019, Slovart)
* Ako Štefan Drco vyhral kopu hnoja (2020, Slovart)
* Odpadkový fantóm (2021, Slovart)
* Chrontulienka

Audiokniha:

* Láskavé rozprávky (2010)

Referencie
----------

1. ↑   *Archivovaná kópia* [online]. [Cit. 2015-10-04]. Dostupné online. Archivované 2015-10-05 z originálu.
2. ↑  Vrbovskevetry.sk Archivované 2010-04-13 na Wayback Machine 06.12.2010

Iné projekty
------------

Commons
* Spolupracuj na Commons Commons ponúka multimediálne súbory na tému **Branislav Jobus**

Autoritné údaje: * BnF: 17033653q
* GND: 1037892348
* ISNI: 0000 0001 3134 6336
* VIAF: 311031811